Xirivella prepara al·legacions al Pla de Soroll de l'aeroport per considerar-lo desfasat davant els interessos del municipi
17 de juliol de 2024

L'Ajuntament de Xirivella ultima el paquet d'al·legacions que presentarà per a la quarta fase del Pla d'Acció contra el Soroll de l'aeroport de València proposat pel ministeri de Transports i Mobilitat Sostenible. El govern municipal considera este pla insuficient i desfasat pel que demanarà, entre altres qüestions, que l'empremta acústica “s'ajuste a l'increment en el volum del trànsit aeri i que es tinguen en compte les desviacions en les trajectòries dels vols que s'observen en els informes aportats per Aena. Atenent a això, demanarem que l'empremta acústica incloga a la totalitat dels habitatges del municipi”.

A més, Guillermo Garrido, regidor d'Urbanisme, avança que també “exigirem compensacions per les molèsties ocasionades, Xirivella precisa noves mesures per a pal·liar les molèsties que genera el soroll dels avions en la qualitat de vida dels veïns. La insonorització dels finestrals no és la solució i menys en períodes d'estiu quan els veïns han d'obrir les finestres per a suportar la calor”.

Garrido, el portaveu del govern municipal, ha criticat el Pla d'Acció Contra el Soroll perquè “està associat al Mapa Estratègic de Soroll de l'aeroport de València en la seua fase quarta, amb dades distorsionades a la baixa i desfasats que no es corresponen en el trànsit actual dels avions, perquè utilitza mapes d'anys anteriors a la pandèmia”.

“Defensarem fins al final els interessos dels veïns de Xirivella. El nostre municipi és el principal afectat pel soroll de l'aeroport i la proposta realitzada pel ministeri es queda curta”. En eixa línia assegura que exigiran “canvis en el Pla i compensacions per les molèsties”, assegura el regidor d'Urbanisme.

Amb l'objectiu d'elaborar les al·legacions i parlar sobre el text en el qual s'està treballant, el passat 2 de juliol el regidor d'Urbanisme de Xirivella i personal tècnic municipal van mantindre una reunió tècnica amb el subdelegat de Govern, José Rodríguez Jurado, i el seu equip de treball. De la mateixa manera, Garrido també va mantindre divendres passat una altra trobada amb els representants de la Federació d'Associacions Veïnals Silvel·la de Xirivella, els quals li van traslladar les propostes de la Federació per a la seua incorporació a les demandes de l'Ajuntament.

En esta línia, el consistori també anima a tota la població de la localitat perquè realitzen les seues al·legacions al pla per al seu estudi i, en el seu cas, incloure-les en el paquet de mesures que l'Ajuntament presentarà al ministeri abans del 26 de juliol, dia en què conclou el termini d'exposició pública. Qualsevol veí que vulga fer arribar les seues propostes pot enviar un correu electrònic a alcaldia@xirivella.es.

En el seu Pla d'Aïllament Acústic, que el consistori considera insuficient ja que no recull a totes les zones afectes en el municipi, Aena ha augmentat el nombre d'habitatges inclosos en el mapa de l'empremta acústica en més de 3.050 vivendes, la qual cosa sumat a les fases anteriors del Pla situa el nombre total d'habitatges afectats en més de 6.400, prop del 50% de tots els edificis de la localitat. Garrido qualifica de “escassa esta última ampliació i insisteix que hauria d'incloure a tots els habitatges del municipi”.